২২ হিজরি

২২ হিজরি ছিল ইসলামি বর্ষপঞ্জির দ্বাবিংশ বছর। বছরটি গ্রেগরীয় বর্ষপঞ্জি অনুযায়ী ৬৪২ সালের শেষের দিকে শুরু হয় এবং ৬৪৩ সালের শেষের দিকে শেষ হয়। ঐতিহাসিক গণনা অনুযায়ী, ২১ হিজরি ৬৪১ খ্রিস্টাব্দের ২৯ ডিসেম্বর শুরু হয় এবং ৬৪২ খ্রিস্টাব্দের ১৮ নভেম্বর সমাপ্ত হয়। 

 ঘটনাবলি 
 আমর ইবনুল আস কর্তৃক ত্রিপোলি অবরোধ ও বিজয়–খলিফা উমরের শাসনামলে আমর ইবনুল আসের নেতৃত্বে মুসলিম বাহিনী ত্রিপোলি অবরোধ করে। ইবনে আবদুল হাকাম বর্ণনা করেছেন যে, খিলাফতে রাশিদার যুগে সেনাপতি আমর ইবনুল আস যখন ত্রিপোলি অবরোধ করেন, তখন তার বাহিনীর মাদলিজ গোত্রের (যা কিনানা গোত্রের একটি শাখা) সাত সৈনিক শিকারে বের হয়ে ঘটনাক্রমে ত্রিপোলি সমুদ্রতীরের পশ্চিম পাশে শহরের প্রাচীরবিহীন একটি অংশ খুঁজে পায়। সেই সাত সৈনিক ওই ফাঁকা পথ দিয়ে নিঃশব্দে শহরের ভেতরে প্রবেশ করতে সক্ষম হয়। শহরের ভেতরে ঢুকে তারা হঠাৎ তাকবির দিতে দিতে বিশৃঙ্খলা সৃষ্টি করে। এতে শহরের ভেতরে অবস্থানরত বাইজেন্টাইন সৈন্যরা বিভ্রান্ত হয়ে পড়ে। তারা মনে করে, পুরো মুসলিম বাহিনী ইতোমধ্যে শহরে ঢুকে গেছে। এই আতঙ্ক ও বিশৃঙ্খলার সুযোগে বাইজেন্টাইন সৈন্যরা নিজেদের জাহাজের দিকে পালিয়ে যায় এবং ত্রিপোলি কার্যত অক্ষত হয়ে পড়ে। ফলে আমর ইবনুল আস খুব সহজেই শহরটি দখলে নিতে সক্ষম হন। ইতিহাসবিদ বালাজুরি বলেন, উত্তর পশ্চিম আফ্রিকার অন্যান্য অঞ্চলের তুলনায় ত্রিপোলি মুসলিমদের দখলে খুব তাড়াতাড়ি আসে; আলেকজান্দ্রিয়া বিজয়ের অল্প সময় পরেই। হিজরির ২২তম বছরে (৬৪২–৪৩ খ্রিস্টাব্দ) ত্রিপোলি মুসলিম শাসনের অধীনে আসে। বিজয়ের পর থেকে ত্রিপোলি বিভিন্ন সময় মিশরের কায়রোভিত্তিক রাজবংশগুলোর শাসনের অধীনে ছিল। এর মধ্যে প্রথমে ছিল ফাতিমীয় খিলাফত; এরপরে বানু খাজরুন এবং এর আরো পরে আসে মামলুকরা।
 আজারবাইজান বিজয় – কিছু সূত্রে বর্ণনা করা হয়েছে যে, এটি হামাদান বিজয়ের পর ১৮ হিজরিতে সংঘটিত হয়েছিল।
 খোরাসান বিজয়– খলিফা উমরের শাসনামলে পারস্যের অন্যান্য শহরের মত খোরাসানের অধিকাংশ অঞ্চল জয় করা হয়।  এসব অঞ্চল বিজয়ে আহনাফ ইবনে কায়স তামিমি নেতৃত্ব দেন। তবে খোরাসানের যে অঞ্চলগুলো তখনো জয় করা হয়নি, খলিফা উসমানের শাসনামলে বিজিত হয়। খলিফা উসমানের শাসনামলে সেনাপতি আহনাফ ইবনে কায়েস ও আবদুল্লাহ ইবনে আমিরের নেতৃত্বে খোরাসানের অবশিষ্ট অঞ্চলে বাহিনী প্রেরণ করা হয়। ৬৫১ খ্রিস্টাব্দের শেষের দিকে মুসলিম বাহিনী আমু দরিয়ার (অক্সাস নদী) যুদ্ধে সাসানীয় এবং প্রথম তুর্কি খানাতের সম্মিলিত বাহিনীকে পরাজিত করে। এর পরের বছর ইবনে আমির তুসের কানারাং ও ইরানি অভিজাত গোষ্ঠী কানাদবাকের সঙ্গে একটি শান্তি চুক্তি সম্পাদন করেন। ফলে গোটা খোরাসান ইসলামি শাসনের অধীনে চলে আসে।
 কাজভিন ও জানজান বিজয় – উমর ইবনুল খাত্তাবের শাসনামলে সাহাবি আল-বারা ইবনে আজিবের নেতৃত্বে কাজভিন শহর ইসলামি শাসনের অধীনে আসে। তিনি শহরটি অবরোধ করলে এর অধিবাসীরা সন্ধির প্রস্তাব দেয় এবং তিনি তাদের সন্ধির প্রস্তাব গ্রহণ করেন। তাদের সামনে পূর্বে আবহার শহরের ওপর আরোপিত একই শর্ত উপস্থাপন করা হয়। কিন্তু কাজভিনের লোকেরা জিজিয়া দিতে রাজি হয়নি; বরং এর বদলে তারা সকলে ইসলাম গ্রহণ করে। এরপর শহরটিকে কিছুদিন তিনি দাইলাম ও গীলান অঞ্চলে অভিযানের ঘাঁটি হিসেবে ব্যবহার করেন।  একই সময়ে আল-বারা ইবনে আজিবের নেতৃত্বাধীন বাহিনী জানজান শহর দখল করে। অধিকাংশ মধ্যযুগীয় ভূগোলবিদ একমত যে, জানজান পার্সিক ইরাকি অঞ্চলে আজারবাইজান সীমান্তের নিকটে অবস্থিত ছিল। তবে কিছু ভূগোলবিদ জানজানকে দাইলাম বা রাই অঞ্চলের অংশ হিসেবেও অন্তর্ভুক্ত করেছেন।
 কুমিস, জুরজান ও তাবারিস্তান বিজয় – আল-বারা ইবনে আজিবের নেতৃত্বাধীন বাহিনী কুমিস ও জুরজানও জয় করেন। তবে তাবারিস্তান অভিযানে তারা ভৌগোলিক ও সামরিক দিক থেকে নানা কঠিন সমস্যার সম্মুখীন হয়। ফলে মুসলিম বাহিনী যুদ্ধের পথ না বেছে কূটনৈতিক সমাধানের দিকে ঝুঁকে পড়ে। মুসলিমরা তাবারিস্তানের শাসক আস্পাহবাযের সঙ্গে একটি সন্ধি চুক্তিতে উপনীত হয়। সেই চুক্তি অনুযায়ী স্থানীয় শাসক মুসলিমদের সামান্য পরিমাণ অর্থ প্রদান করতেন এবং এর বিনিময়ে অঞ্চলটি কার্যত স্বায়ত্তশাসিত অবস্থায় থেকেই মুসলিমদের সঙ্গে শান্তিপূর্ণ সম্পর্ক বজায় রাখত। এই ব্যবস্থা কয়েক বছর ধরে অব্যাহত ছিল।
 রোমান ভূখণ্ডে অভিযান–সিরীয় গভর্নর মুয়াবিয়া ইবনে আবি সুফিয়ান রোমান ভূখণ্ডে অভিযান চালান এবং দশ হাজার মুসলিম অশ্বারোহী নিয়ে তিনি সেখানে প্রবেশ করেন।

 জন্ম 
 আবু সালামা ইবনে আবদুর রহমান ইবনে আওফ–প্রসিদ্ধ তাবেয়ী, মদিনার সাত ফকিহের একজন এবং সাহাবি আব্দুর রহমান ইবনে আউফের পুত্র। 
 হুমায়দ ইবনে আবদুর রহমান ইবনে আওফ– তাবেয়ী ও আব্দুর রহমান ইবনে আওফের পুত্র।

 মৃত্যু 
 উবাই ইবনে কা‘ব – সাহাবি
 মু‘য়াদ্দাদ ইবনে ইয়াযিদ আশ-শাইবানি– হাদিস বর্ণনাকারী।  

 তথ্যসূত্র 
বিষয়শ্রেণী:হিজরি সন